Bejaarde dood toe taxi teen motor bots‘n Bejaarde man is oorlede, terwyl twee mense ernstig beseer is. (Foto: Verskaf) ŉ Bejaarde man is Saterdag in Johannesburg oorlede en nog twee mense is ernstig beseer toe ŉ minibustaxi teen ŉ motor vasgery het. Russel Meiring, ER24-woordvoerder, sê paramedici is om 20:20 na Mnandi-rylaan in Diepsloot ontbied waar hulle plaaslike veiligheidsbeamptes op die toneel aangetref het. ŉ Motor en ŉ minibustaxi was in die middel van die pad. “Ongelukkig het ŉ bejaarde man wat agter in die motor gesit het, reeds aan sy beserings beswyk. Hy is op die toneel dood verklaar.” ŉ Vrou is in die passasiersitplek aangetref, terwyl die bestuurder, ŉ man, in die motor vasgekeer was. Albei was in ŉ kritieke toestand. Die bestuurder moes met reddingskake uit die motor bevry word. “Paramedici het albei pasiënte met gevorderde lewensondersteunende ingrypings behandel voordat hulle na die Helen Joseph- provinsiale hospitaal vir behandeling geneem is,” het Meiring gesê. Dit is nie duidelik of die minibustaxibestuurder beserings tydens die voorval opgedoen het nie. “Die polisie was op die toneel en ondersoek die oorsaak van die ongeluk.”